Document ID: 32014D0679

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ της 25ης Σεπτεμβρίου 2014 για την τροποποίηση της εκτελεστικής απόφασης 2012/270/ΕΕ, όσον αφορά την περίοδο εφαρμογής της και τη διακίνηση, σε εγκαταστάσεις συσκευασίας, κονδύλων πατάτας καταγόμενων από οριοθετημένες περιοχές, με σκοπό την πρόληψη της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner) [κοινοποιηθείσα υπό τον αριθμό C(2014) 6731] (2014/679/ΕΕ) Η ΕΥΡΩΠΑΪΚΗ ΕΠΙΤΡΟΠΗ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 16 παράγραφος 3 τέταρτη πρόταση, Εκτιμώντας τα ακόλουθα: (1) Η εκτελεστική απόφαση 2012/270/ΕΕ της Επιτροπής (2) προβλέπει μέτρα έκτακτης ανάγκης για την πρόληψη της εισαγωγής και της εξάπλωσης μέσα στην Ένωση των οργανισμών Epitrix cucumeris (Harris), Epitrix similaris (Gentner), Epitrix subcrinita (Lec.) και Epitrix tuberis (Gentner). (2) Η εξέλιξη της κατάστασης από τη στιγμή που άρχισε να ισχύει η εκτελεστική απόφαση 2012/270/ΕΕ απέδειξε ότι τα μέτρα που προβλέπει η απόφαση είναι αποτελεσματικά και θα πρέπει να εξακολουθήσουν να εφαρμόζονται. Συνεπώς, είναι σκόπιμο να εφαρμοστεί η εκτελεστική απόφαση χωρίς χρονικό περιορισμό. (3) Η πείρα έχει καταδείξει ότι χρειάζεται μεγαλύτερη ευελιξία όσον αφορά την εγκατάσταση στην οποία υποβάλλονται σε επεξεργασία οι κόνδυλοι πατάτας, ώστε να εξασφαλίζεται ότι δεν έχει μείνει περισσότερο από 0,1 % χώματος προσκολλημένο στους κονδύλους και ότι οι συγκεκριμένοι οργανισμοί έχουν απομακρυνθεί. Συνεπώς, θα πρέπει να επιτρέπεται η διακίνηση αυτών των κονδύλων εκτός των οριοθετημένων περιοχών πριν υποβληθούν στην προαναφερόμενη επεξεργασία. Η διακίνηση στις εν λόγω εγκαταστάσεις θα πρέπει, ωστόσο, να υπόκειται σε απαιτήσεις που εξασφαλίζουν ότι ο αντίστοιχος φυτοϋγειονομικός κίνδυνος έχει μειωθεί σε αποδεκτά επίπεδα. (4) Για να εξασφαλιστεί ότι οι συγκεκριμένοι οργανισμοί δεν μπορούν να εγκατασταθούν ούτε να εξαπλωθούν εκτός μιας οριοθετημένης περιοχής, θα πρέπει να καθοριστούν απαιτήσεις σχετικά με τη διάθεση των σχετικών απόβλητων χωμάτων και άλλων απόβλητων υλικών. Για τον ίδιο σκοπό, θα πρέπει να καθοριστούν επίσης απαιτήσεις σχετικά με τα οχήματα και τη συσκευασία για τη μεταφορά ή τον χειρισμό των εν λόγω κονδύλων πατάτας πριν διακινηθούν εκτός της οριοθετημένης περιοχής ή από εγκατάσταση συσκευασίας που βρίσκεται εκτός της εν λόγω περιοχής. Είναι επίσης απαραίτητο να καθαρίζονται τα μηχανήματα που χρησιμοποιούνται για τον χειρισμό των κονδύλων πατάτας στις εγκαταστάσεις συσκευασίας που βρίσκονται εκτός οριοθετημένων περιοχών, ώστε να αποφεύγεται η μόλυνση άλλων πατατών των οποίων ο χειρισμός γίνεται με τα ίδια μηχανήματα. (5) Με σκοπό να ελέγχουν τα κράτη μέλη ευκολότερα τη διαδικασία συσκευασίας, εκτός οριοθετημένης περιοχής, κονδύλων πατάτας που κατάγονται από οριοθετημένη περιοχή, είναι σημαντικό να αδειοδοτούνται για τον σκοπό αυτό οι εγκαταστάσεις συσκευασίας που βρίσκονται εκτός οριοθετημένων περιοχών και να υποχρεώνονται να τηρούν αρχεία για τους κονδύλους πατάτας που χειρίστηκαν και οι οποίοι κατάγονται από οριοθετημένες περιοχές. (6) Συνεπώς, η εκτελεστική απόφαση 2012/270/ΕΕ θα πρέπει να τροποποιηθεί αναλόγως. (7) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Η εκτελεστική απόφαση 2012/270/ΕΕ τροποποιείται ως εξής: 1) Το άρθρο 3 αντικαθίσταται από το ακόλουθο κείμενο: «Άρθρο 3 Διακίνηση των κονδύλων πατάτας μέσα στην Ένωση 1. Οι κόνδυλοι πατάτας που κατάγονται από οριοθετημένες περιοχές μέσα στην Ένωση οι οποίες έχουν καθοριστεί σύμφωνα με το άρθρο 5, κόνδυλοι οι οποίοι συσκευάζονται εντός των εν λόγω περιοχών ή στις εγκαταστάσεις που αναφέρονται στο άρθρο 3β, είναι δυνατό να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 1. Οι κόνδυλοι πατάτας που κατάγονται από οριοθετημένη περιοχή μπορούν να διακινηθούν από την εν λόγω οριοθετημένη περιοχή σε εγκατάσταση συσκευασίας που πληροί τις απαιτήσεις του άρθρου 3β και η οποία βρίσκεται κοντά στην εν λόγω οριοθετημένη περιοχή, υπό τον όρο ότι πληρούν τους όρους που αναφέρονται στο παράρτημα I τμήμα 2 σημείο 2. Οι κόνδυλοι πατάτας μπορούν να αποθηκεύονται στην εν λόγω εγκατάσταση. Για τους σκοπούς του δεύτερου εδαφίου, ο αρμόδιος επίσημος φορέας πραγματοποιεί τις ακόλουθες ενέργειες: α) εντατική παρακολούθηση, μέσω των ενδεδειγμένων επιθεωρήσεων, για το ενδεχόμενο παρουσίας των συγκεκριμένων οργανισμών σε φυτά πατάτας και, κατά περίπτωση, σε άλλα φυτά-ξενιστές, συμπεριλαμβανομένων των αγρών στους οποίους αναπτύσσονται τα φυτά αυτά, σε ακτίνα τουλάχιστον 100 m από την εγκατάσταση συσκευασίας· β) δραστηριότητες ευαισθητοποίησης του κοινού που ζει στο άμεσο περιβάλλον της εγκατάστασης συσκευασίας γύρω από την απειλή που θέτουν οι συγκεκριμένοι οργανισμοί και γύρω από τα μέτρα που εκδόθηκαν για την πρόληψη της εισαγωγής τους και της εξάπλωσής τους στην Ένωση. 2. Οι κόνδυλοι πατάτας που εισάγονται στην Ένωση σύμφωνα με το άρθρο 2 από τρίτες χώρες στις οποίες είναι γνωστή η παρουσία ενός ή περισσότερων συγκεκριμένων οργανισμών μπορούν να διακινούνται στο εσωτερικό της Ένωσης μόνον αν πληρούν τους όρους που αναφέρονται στο παράρτημα I τμήμα 2 σημείο 3. Άρθρο 3α Απαιτήσεις σχετικά με τα οχήματα, τη συσκευασία, τα μηχανήματα και τα απόβλητα χώματος 1. Τα κράτη μέλη εξασφαλίζουν ότι κάθε όχημα και συσκευασία που χρησιμοποιήθηκε για τη μεταφορά κονδύλων πατάτας καταγόμενων από οριοθετημένη περιοχή πριν εκπληρωθούν τα προβλεπόμενα στο παράρτημα I τμήμα 2 σημείο 1 στοιχείο β) απολυμαίνεται και καθαρίζεται καταλλήλως στις ακόλουθες περιπτώσεις: α) πριν από τη διακίνησή τους εκτός της οριοθετημένης περιοχής· και β) πριν εγκαταλείψουν την εγκατάσταση συσκευασίας, όπως αναφέρεται στο άρθρο 3 παράγραφος 1 δεύτερο εδάφιο. 2. Τα κράτη μέλη εξασφαλίζουν ότι τα μηχανήματα τα οποία χρησιμοποιήθηκαν για τον χειρισμό των κονδύλων πατάτας που αναφέρονται στην παράγραφο 1, σε εγκατάσταση συσκευασίας που αναφέρεται στο άρθρο 3 παράγραφος 1 δεύτερο εδάφιο, απολυμαίνονται και καθαρίζονται καταλλήλως έπειτα από κάθε χρήση. 3. Τα κράτη μέλη εξασφαλίζουν ότι τα απόβλητα χώματος ή άλλα απόβλητα που προκύπτουν μετά την εκπλήρωση των απαιτήσεων του άρθρου 3 παράγραφος 1 και των παραγράφων 1 και 2 του παρόντος άρθρου διατίθενται με τέτοιο τρόπο ώστε να εξασφαλίζεται ότι οι συγκεκριμένοι οργανισμοί δεν μπορούν να εγκατασταθούν ούτε να εξαπλωθούν εκτός οριοθετημένης περιοχής. Άρθρο 3β Απαιτήσεις σχετικά με τις εγκαταστάσεις συσκευασίας που βρίσκονται εκτός των οριοθετημένων περιοχών Οι εγκαταστάσεις συσκευασίας που βρίσκονται εκτός των εν λόγω οριοθετημένων περιοχών και ο χειρισμός κονδύλων πατάτας που κατάγονται από τέτοιες περιοχές, όπως αναφέρεται στο άρθρο 3 παράγραφος 1 δεύτερο εδάφιο, εκπληρώνουν τις ακόλουθες απαιτήσεις: α) είναι εγκεκριμένοι από τον αρμόδιο επίσημο φορέα για να συσκευάζουν κονδύλους πατάτας που κατάγονται από οριοθετημένη περιοχή· και β) επί έναν χρόνο από τη στιγμή της άφιξης των κονδύλων πατάτας στην εκάστοτε εγκατάσταση τηρούν αρχεία για τους κονδύλους πατάτας που χειρίστηκαν οι οποίοι κατάγονται από οριοθετημένες περιοχές.» . 2) Το άρθρο 7 απαλείφεται. 3) Το παράρτημα I τροποποιείται σύμφωνα με το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 25 Σεπτεμβρίου 2014.

Classification Labels:
103
100
99

Label Descriptions:
{"103": "Προστασία του περιβάλλοντος", "100": "Περιβαλλοντική πολιτική", "99": "ΠΕΡΙΒΑΛΛΟΝ"}

EuroVoc IDs (Original): 4412
2442
2825
87
2416
2450
3150

EuroVoc IDs (Expanded): 4412
2442
2825
87
2416
2450
3150

Dataset Source: meu

Split: test